DECIZIA COMISIEI
din 21 ianuarie 2008
de stabilire a contribuției financiare comunitare la cheltuielile efectuate de Germania în contextul măsurilor de urgență luate pentru a combate epidemia de gripă aviară în 2003
[notificată cu numărul C(2008) 144]
(Numai textul în limba germană este autentic)
(2008/67/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 3a,
întrucât:
(1)
Focare de gripă aviară s-au înregistrat în Germania în 2003. Apariția acestei boli a reprezentat un risc serios pentru efectivele de animale din Comunitate.
(2)
Pentru a preveni răspândirea bolii și pentru a contribui la eradicarea acesteia în cel mai scurt timp posibil, Comunitatea trebuie să contribuie financiar la o parte din cheltuielile eligibile suportate de statul membru în contextul măsurilor de urgență luate pentru a combate boala, astfel cum este prevăzut prin Decizia 90/424/CEE.
(3)
Prin Decizia 2004/51/CE a Comisiei din 23 decembrie 2003 privind contribuția financiară comunitară la cheltuielile eligibile efectuate în scopul eradicării gripei aviare în Germania în 2003 (2), s-a acordat Germaniei o contribuție financiară comunitară pentru cheltuielile suportate în vederea punerii în aplicare a măsurilor de urgență luate pentru a combate această epidemie în 2003.
(4)
În conformitate cu respectiva decizie, s-a transferat o primă tranșă de 135 000 EUR.
(5)
Pentru aplicarea deciziei menționate, restul sumei reprezentând contribuția financiară comunitară trebuie să fie stabilit pe baza unei solicitări înaintate de Germania la 25 februarie 2004, a documentelor justificative prevăzute în solicitare, precum și a rezultatelor inspecțiilor la fața locului efectuate de către Comisie. Suma menționată în solicitarea de contribuție financiară la cheltuielile suportate în 2003 se ridica la 514 392,42 EUR, iar participarea financiară comunitară nu poate depăși 50 % din cheltuielile eligibile.
(6)
Având în vedere cele de mai sus, ar trebui, în prezent, stabilită valoarea totală a contribuției financiare comunitare la cheltuielile suportate în vederea eradicării epidemiei de gripă aviară în Germania în 2003.
(7)
Rezultatele inspecțiilor efectuate de către Comisie, în conformitate cu normele comunitare în domeniul veterinar și cu condițiile de acordare a contribuțiilor financiare comunitare, stabilesc că nu poate fi recunoscută ca fiind eligibilă pentru obținerea unei contribuții financiare comunitare întreaga valoare a cheltuielilor prezentate.
(8)
Observațiile Comisiei și metoda sa de calcul a cheltuielilor eligibile au fost comunicate Germaniei printr-o scrisoare din data de 21 noiembrie 2007.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Suma totală a contribuției financiare comunitare la cheltuielile asociate cu eradicarea epidemiei de gripă aviară în Germania în 2003, acordată în conformitate cu Decizia 2004/51/CE, este stabilită la 239 196,53 EUR.
Fiind deja transferată o primă tranșă în valoare de 135 000 EUR, în aplicarea Deciziei 2004/51/CE, restul sumei, reprezentând contribuția financiară comunitară, este stabilit la valoarea de 104 196,53 EUR.
Articolul 2
Prezenta decizie se adresează Republicii Federale Germania.
Adoptată la Bruxelles, 21 ianuarie 2008.